CELEX: 62009CA0249
Language: sk
Date: 2011-05-05 00:00:00
Title: Vec C-249/09: Rozsudok Súdneho dvora (tretia komora) z  5. mája 2011 (návrh na začatie prejudiciálneho konania, ktorý podal Tartu Ringkonnakohus — Estónska republika) — Novo Nordisk AS/Ravimiamet (Humánne lieky — Smernica 2001/83/ES — Reklama — Lekársky časopis — Informácie neuvedené v súhrne charakteristických vlastností výrobku)

25.6.2011   
            
            
               SK
            
            
               Úradný vestník Európskej únie
            
            
               C 186/2
            
         Rozsudok Súdneho dvora (tretia komora) z 5. mája 2011 (návrh na začatie prejudiciálneho konania, ktorý podal Tartu Ringkonnakohus — Estónska republika) — Novo Nordisk AS/Ravimiamet
   (Vec C-249/09) (1)
   
   (Humánne lieky - Smernica 2001/83/ES - Reklama - Lekársky časopis - Informácie neuvedené v súhrne charakteristických vlastností výrobku)
   2011/C 186/02
   Jazyk konania: estónčina
   
      Vnútroštátny súd, ktorý podal návrh na začatie prejudiciálneho konania
   
   Tartu Ringkonnakohus
   
      Účastníci konania pred vnútroštátnym súdom
   
   
      Žalobca: Novo Nordisk AS
   
      Žalovaný: Ravimiamet
   
      Predmet veci
   
   Návrh na začatie prejudiciálneho konania — Tartu Ringkonnakohus — Výklad článku 87 ods. 2 smernice 2001/83/ES Európskeho parlamentu a Rady zo 6. novembra 2001, ktorou sa ustanovuje zákonník spoločenstva o humánnych liekoch (Ú. v. ES L 311, s. 67; Mim. vyd. 13/027, s. 69) — Reklamy na lieky uverejnené v medicínskom časopise, ktoré sú určené pre osoby oprávnené na predpisovanie liekov — Možnosť alebo nemožnosť zahrnúť do takých reklám informácie, ktoré sa neobmedzujú na informácie nachádzajúce sa v súhrne charakteristických vlastností výrobku
   
      Výrok rozsudku
   
   
               1.
            
            
               Článok 87 ods. 2 smernice Európskeho parlamentu a Rady 2001/83/ES zo 6. novembra 2001, ktorým sa ustanovuje zákonník spoločenstva o humánnych liekoch, zmenenej a doplnenej smernicou Európskeho parlamentu a Rady 2004/27/ES z 31. marca 2004, sa má vykladať v tom zmysle, že sa týka aj citácií pochádzajúcich z lekárskych časopisov či vedeckých diel, ktoré sa nachádzajú v reklame na liek určenej osobám oprávneným na predpisovanie alebo vydávanie liekov.
            
         
               2.
            
            
               Článok 87 ods. 2 smernice 2001/83, zmenenej a doplnenej smernicou 2004/27, sa má vykladať v tom zmysle, že zakazuje uverejnenie tvrdení, ktoré sú v rozpore so súhrnom charakteristických vlastností výrobku v reklame na liek určenej osobám oprávneným na jeho predpisovanie alebo vydávanie, ale nevyžaduje, aby sa všetky tvrdenia uvedené v tejto reklame nachádzali v uvedenom súhrne alebo ich bolo možné z neho vyvodiť. Takáto reklama môže zahŕňať tvrdenia doplňujúce informácie obsiahnuté v článku 11 uvedenej smernice pod podmienkou, že tieto tvrdenia:
               
                           —
                        
                        
                           potvrdzujú alebo spresňujú uvedené informácie — a sú s nimi zlučiteľné — bez toho, aby ich skresľovali, a
                        
                     
                           —
                        
                        
                           sú v súlade s požiadavkami uvedenými v článku 87 ods. 3 a článku 92 ods. 2 a 3 tejto smernice.
                        
                     
         
      (1)  Ú. v. EÚ C 220, 12.9.2009.